GALERIE FOTO Suporterii de la UTA și U Cluj s-au întâlnit pe drum și și-au împărțit pumni! Jandarmeria a intervenit în forță
Vineri, 3 martie, zi tensionată pentru fanii fotbalului românesc, marcată de un conflict violent între galeriile echipelor UTA Arad și U Cluj.
Incidentul s-a petrecut în localitatea Dedulești, județul Argeș, pe drumul european E81, în contextul meciurilor decisive pentru calificarea în play-off-ul SuperLigii.
Se pare că cele două galerii s-au încăierat în timp ce tranzitau aceeași zonă. Ajunși față în față, ultrașii au pornit bătaia în plină stradă, perturbând traficul și creând panică în rândul localnicilor.
Jandarmeria a intervenit prompt pentru a aplana conflictul, reușind să pună capăt rapid violențelor cu ajutorul spray-urilor lacrimogene. Din fericire, nu au fost victime cu răni grave, însă incidentul a atras după sine o serie de măsuri.
Măsurile luate de Jandarmerie
"Având în vedere imaginile apărute în spațiul public, cu privire la intervenția jandarmilor în cazul unui conflict pe raza localității Dedulești, facem următoarele precizări:
Jandarmii argeșeni au intervenit pentru aplanarea unui conflict declanșat între suporterii echipei U Cluj și suporterii echipei AFC UTA Arad, care tranzitau aceeași zonă a județului.
Ca urmare a intervenției rapide a forțelor de ordine (jandarmi și polițiști), conflictul a fost aplanat rapid, prin folosirea mijoacelor din dotare pentru a evita contactul fizic dintre galerii.
În urma intervenției, niciun suporter sau reprezentant al forțelor de ordine nu a avut nevoie de îngrijiri medicale și nu au existat pagube materiale.
Pe baza analizării imaginilor se vor lua măsurile legale care se impun", a spus Luiza Ciobănescu, plutonier adjutant jandarmeria Argeș.
UTA Arad joacă în această seară împotriva lui Dinamo, pe stadionul "Arcul de Triumf", de la ora 20:00, în timp ce U Cluj o va întâlni, de la aceeași oră, pe FC Voluntari. Tot la 20:00 se mai joacă și meciurile: CFR Cluj - FC Hermannstadt, FC Botoșani - Farul Constanța și Petrolul Ploiești. În urma acestor cinci dueluri se vor decide ultimele două echipe ce vor ajunge în playoff.
Urmăriți SPORT.RO și pe Google News